Der vil blive noget at se på for sejlsportsentusiaster næste sommer i Skagen. Her skal 15 skibe i 12 meter klassen nemlig dyste om europamesterskabet arrangeret af Kongelig Dansk Yachtklub og Marselisborg Sejlklub. - Vi glæder os til at være værter for Europamesterskabet næste sommer. Skagen er jo den perfekte ramme til sådan et stævne. Og sejlerne og deres familier skal være så hjerteligt velkomne i vores kommune, siger Frederikshavns borgmester, Birgit S. Hansen. Der er omkring 30 12 meter-skibe tilbage i verden i dag. Der bliver derfor en enestående mulighed for at opleve 15 af disse særlige skibe til sommer i Skagen. Den gamle auktionshal bliver centrum for arrangementet, og skibene vil ligge i bassinet bag de ikoniske fiskepakhuse allerede fra den 19. august. Gode rammer i Skagen Skagen er allerede kendt for de gode sejlmæssige forhold. Byen har i mange år været lokation for en række kapsejladser – blandt andet Skawrace, Farr40 og Dragon Gold Cup. - Baggrunden for at vælge Skagen er, at mange sejlere, herunder mig selv, igennem mange år har deltaget i Skawrace, ved Farr 40 sejladser og sidst ved Dragon Gold Cup i 2009. Erfaringerne fra alle disse arrangementer har været gode, og Skagen er derfor blevet et eftertragtet sted at sejle. Både på grund af de sejladsmæssige forhold, men også på grund af den stemning og ånd, som hersker i byen, siger Philipp Skafte- Holm, skipper på Wings, som er den regerende europamester. Hos Turisthus Nord er der stor begejstring for arrangementet: - Vi har længe haft en ambition om at løfte Skagen Havn op i en anden liga, når det kommer til sejlsportsevents, og derfor glæder det mig overordentligt, at vi sammen med 12 meter-gruppen Wings har kunnet sikre EM i 2019. Skagen har sat et imponerende arrangement op, og jeg ser personligt meget frem til at opleve de smukke klassiske både til sommer, siger Skagens turistdirektør, René Zeeberg.
For første gang nogensinde danner Skagen rammen om EM i 12 meter sejlads. Mesterskabet vil finde sted den 23. – 25. august i farvandet ud for Skagen og Marstrand.